PMIndiaData/PMIndiaSum huggingface dataset:
వీర సావ‌ర్క‌ర్ పుణ్య‌తిథి సంద‌ర్భంగా నివాళుల‌ర్పించిన ప్ర‌ధాన‌మంత్రి

స్వాతంత్ర స‌మ‌ర‌యోధుడు, వీర‌సావ‌ర్క‌ర్ పుణ్య‌తిథి సంద‌ర్భంగా ప్ర‌ధాన‌మంత్రి న‌రేంద్ర‌మోదీ ఆయ‌న‌కు ఘ‌నంగా నివాళుల‌ర్పించారు. ఈ మేర‌కు ఆయ‌న ఒక ట్వీట్ చేస్తూ త్యాగానికి, దృఢత్వానికి ప్రతిరూపమైన గొప్ప స్వాతంత్ర్య సమరయోధుడు వీర్ సావర్కర్ వర్ధంతి సందర్భంగా ఆ మ‌హ‌నీయుడికి నివాళులు అని త‌మ సందేశంలో పేర్కొన్నారు.
ప్రధాన మంత్రి శ్రీ నరేంద్ర మోదీ తో వియత్నాం నేషనల్ అసెంబ్లీ యొక్క ప్రెసిడెంట్ భేటీ

ప్రధాన మంత్రి శ్రీ నరేంద్ర మోదీ తో వియత్నాం నేషనల్ అసెంబ్లీ యొక్క ప్రెసిడెంట్ శ్రీమతి ఎన్ గుయెన్ థీ కిమ్ నగాన్ ఈ రోజు భేటీ అయ్యారు. ప్రధాన మంత్రి 2016 సెప్టెంబర్ లో తాను వియత్నాం ను సందర్శించినప్పుడు హనోయి లో వారు ఉభయులు ఇదివరకు ఒకసారి సమావేశమైన సంగతిని జ్ఞ‌ప్తికి తెచ్చుకొన్నారు. శ్రేష్ఠురాలు శ్రీమతి నగాన్ వియత్నాం నేషనల్ అసెంబ్లీ కి అధ్యక్షత వహించిన మొట్టమొదటి మహిళగా ప్రపంచంలోని మహిళలు అందరికీ ఒక ప్రేరణామూర్తి అయ్యారని ఆయన అన్నారు. భారతదేశం మరియు వియత్నాం ల మధ్య పార్లమెంటరీ సంప్రదింపులు అధికం కావడాన్ని ప్రధాన మంత్రి స్వాగతించారు. రెండు దేశాలకు చెందిన యువ పార్లమెంట్ సభ్యులు రాకపోకలు జరిపేటట్లు ఒక కార్యక్రమాన్ని చేపట్టాలని ఆయన పిలుపునిచ్చారు. ‘అణు ఇంధనాన్ని శాంతియుత ప్రయోజనాలకు వినియోగించడం కోసం సహకరించుకొనే ఒక ద్వైపాక్షిక ఒప్పంద’పత్రాల పైన ఈ రోజు సంతకాలు జరుగనున్నాయని, భారతదేశం మరియు వియత్నాం ల మధ్య సమగ్ర వ్యూహాత్మక భాగస్వామ్యాన్ని ఈ ఒప్పందం మరింత దృఢతరం చేయగలుగుతుందని ప్రధాన మంత్రి అన్నారు.
మాడ్రిడ్ లో ప్రెసిడెంట్ శ్రీ మారియానొ రాజోయ్ తో చర్చలు జరిపిన ప్రధాన మంత్రి; భారతదేశం, స్పెయిన్ ల మధ్య ఏడు ఒప్పందాలు

ప్రధాన మంత్రి శ్రీ నరేంద్ర మోదీ, స్పెయిన్ ప్రభుత్వ ప్రెసిడెంట్ శ్రీ మారియానొ రాజోయ్ తో మాడ్రిడ్ లో ఈ రోజు చర్చలు జరిపారు. ఉభయ దేశాల మధ్య సంబంధాలను బలోపేతం చేయడంలో నేటి చర్చలు ప్రముఖ పాత్ర వహిస్తాయని ప్రధాన మంత్రి ఈ సందర్భంగా అన్నారు. ఒక దేశంతో మరొక దేశం పరస్పరం ఆధారపడ్డ, అనుసంధానమై ఉన్న ప్రస్తుత ప్రపంచ వ్యవస్థలో స్పెయిన్, భారతదేశం వాటి వాటి ప్రయోజనాలతో పాటు ప్రపంచ ప్రయోజనాలను కూడా దృష్టిలో ఉంచుకొని కృషి చేయవలసి ఉందని ప్రధాన మంత్రి చెప్పారు. ప్రెసిడెంట్ శ్రీ రాజోయ్ దార్శనికత గల నాయకుడు అని ఆయన అభివర్ణించారు. ఉగ్రవాద భూతాన్ని అటు భారతదేశం, ఇటు స్పెయిన్ ఎదుర్కొంటున్నాయని, ఆ భూతంతో పోరాటం జరపడంపై ఈ రెండు దేశాలు దృష్టిని కేంద్రీకరిస్తాయని ప్రధాన మంత్రి చెప్పారు. భారతదేశం, స్పెయిన్ ఆర్థిక సంస్కరణలను చురుకుగా అమలు చేస్తున్నాయని ప్రధాన మంత్రి అన్నారు. అవస్థాపన, రైల్వేలు మరియు స్మార్ట్ సిటీస్ రంగాలలో సహకరించుకోవడానికి ఎన్నో అవకాశాలు ఉన్నాయని ఆయన అన్నారు. భారతదేశానికి, స్పెయిన్ కు మధ్య నెలకొన్న సంబంధాలకు సరికొత్త వేగాన్ని అందించడం ద్వారా ‘‘న్యూ ఇండియా’’ విజన్ కు సరికొత్త కోణాన్ని జోడించడం జరుగుతుందని ప్రధాన మంత్రి చెప్పారు. రెండు దేశాల మధ్య శక్తి, భద్రత మరియు పౌర విమానయానం వంటి రంగాలతో సహా మొత్తం ఏడు ఒప్పందాలు కుదిరాయి. ఆ తరువాత ప్రధాన మంత్రి శ్రీ మోదీ, స్పెయిన్ కు చెందిన సిఇఒ లతో భేటీ అయ్యారు. ఈ సందర్భంగా నిర్వహించిన ఒక సమావేశంలో ఆయన మాట్లాడుతూ, భారతదేశంలో స్పెయిన్ పెట్టుబడులు మరింతగా వృద్ధి చెందడానికి విస్తృత‌ అవకాశాలు ఉన్నాయని ఆయన అన్నారు. మరీ ముఖ్యంగా అవస్థాపన, నవీకరణ యోగ్య శక్తి, ఫూడ్ ప్రాసెసింగ్, ఆటో, రసాయనాలు మరియు జౌళి తదితర రంగాలను గురించి ఆయన ప్రస్తావించారు. స్మార్ట్ సిటీస్ కార్యక్రమంలో పాలుపంచుకోవలసిందిగా స్పెయిన్ సంస్థలను ఆయన ఆహ్వానించారు. వస్తువులు, సేవల పన్ను (జిఎస్ టి) సహా భారతదేశం అమలుచేస్తున్న ఆర్థిక సంస్కరణలను గురించి ఆయన విపులంగా వివరించారు. ‘మేక్ ఇన్ ఇండియా’, ‘‘డిజిటల్ ఇండియా’’ ఇంకా ‘స్టార్ట్ అప్ ఇండియా’ వంటి కార్యక్రమాలు ప్రపంచవ్యాప్తంగా పెట్టుబడులను ఆకర్షించడంలో అయస్కాంతాల లాగా పని చేస్తున్నాయని ఆయన స్పష్టం చేశారు. ప్రధాన మంత్రి తన పర్యటనలో భాగంగా స్పెయిన్ రాజు ఆరవ ఫెలిపె ను కూడా కలుసుకొన్నారు.
ఆంబేడ్ కర్ జ‌యంతి నాడు ఛత్తీస్‌ గఢ్ లో ప‌ర్య‌టించ‌నున్న ప్ర‌ధాన మంత్రి;  ఆయుష్మాన్ భార‌త్ కు నాంది గా హెల్త్ అండ్ వెల్‌నెస్ సెంట‌ర్ ను ప్రారంభిస్తారు

రేపు ఆంబేడ్ కర్ జ‌యంతి సంద‌ర్భంగా, ప్ర‌ధాన మంత్రి శ్రీ న‌రేంద్ర మోదీ ఛత్తీస్‌ గఢ్ లోని మ‌హ‌త్వాకాంక్ష క‌లిగిన బీజాపుర్ జిల్లా లో ప‌ర్యటించ‌నున్నారు. ఆయ‌న ఒక హెల్త్ అండ్ వెల్‌నెస్ సెంట‌ర్ ను ప్రారంభిస్తారు. ఈ కార్య‌క్ర‌మం కేంద్ర ప్ర‌భుత్వం ప్ర‌తిష్టాత్మ‌కంగా త‌ల‌పెట్టిన ఆరోగ్య హామీ ప‌థ‌కం- ఆయుష్మాన్ భార‌త్ కు నాంది ప‌ల‌క‌నుంది. బీజాపుర్ జిల్లా లో జాంగ్ లా అభివృద్ధి కేంద్రాన్ని ప్ర‌ధాన మంత్రి సంద‌ర్శిస్తారు. ఈ క్ర‌మంలో ఒక గంట సేపు అక్క‌డి ప్ర‌జ‌ల‌తో ఆయ‌న మమేకమవుతారు. ఈ సంద‌ర్భంగా అనేక అభివృద్ధి కార్య‌క్ర‌మాలలో చోటుచేసుకొంటున్న పురోగ‌తిని గురించి ఆయ‌నకు వివరించనున్నారు. హెల్త్ అండ్ వెల్‌నెస్ సెంట‌ర్ ప్రారంభ కార్య‌క్ర‌మంలో భాగంగా ఆశ (ASHA) వ‌ర్క‌ర్ లతో ఆయ‌న ముఖాముఖి మాట్లాడుతారు. ఒక ఆంగ‌న్‌వాడీ కేంద్రాన్ని ఆయ‌న సంద‌ర్శించి, ఆంగ‌న్‌వాడీ కార్య‌క‌ర్త‌ల‌తోను, పోష‌ణ్ అభియాన్ ల‌బ్దిదారులైన బాల‌ల‌ తోను మాట్లాడుతారు. ఒక హాట్ బ‌జార్ హెల్త్ కియోస్క్ ను సంద‌ర్శించి, ఆరోగ్య కార్య‌క‌ర్త‌ల‌తో ముచ్చటిస్తారు. జాంగ్ లా లో ఒక బ్యాంకు శాఖ‌ను ప్రారంభించి, ముద్ర ప‌థ‌కంలో భాగంగా ఎంపిక చేసిన ల‌బ్దిదారుల‌కు రుణ మంజూరు లేఖ‌ల‌ను ప్ర‌దానం చేస్తారు. గ్రామీణ బిపిఒ ఉద్యోగుల‌తో కూడా ఆయ‌న సంభాషిస్తారు. ఆ త‌రువాత ప్ర‌ధాన మంత్రి జ‌న‌స‌భ జ‌రిగే స్థలానికి చేరుకొంటారు. ఆదివాసీ స‌ముదాయాల‌కు సాధికారిత‌ ను ప్ర‌సాదించ‌డం ధ్యేయంగా రూపొందినటువంటి ‘వ‌న్ ధ‌న్ యోజ‌న’ ను ఆయ‌న ప్రారంభిస్తారు. ఈ ప‌థ‌కం క‌నిష్ఠ మ‌ద్ద‌తు ధ‌ర ద్వారా మైన‌ర్ ఫారెస్ట్ ప్రొడ్యూస్ (ఎమ్ఎఫ్‌పి) యొక్క మార్కెటింగ్ కు ఒక యంత్రాంగాన్ని ఏర్పాటు చేయాల‌ని, ఎమ్ఎఫ్‌పి కోసం ఒక వేల్యూ చైన్ ను అభివృద్ధిప‌ర‌చాల‌ని సూచిస్తోంది. ప్ర‌ధాన మంత్రి వీడియో కాన్ఫ‌రెన్స్ మాధ్య‌మం ద్వారా భానుప్ర‌తాప్‌పుర్- గుదుమ్ రైలు మార్గాన్ని దేశ ప్ర‌జ‌ల‌కు అంకితం చేస్తారు. ద‌ల్లీరాజ్‌హ‌రా మ‌రియు భానుప్ర‌తాప్‌పుర్ ల మ‌ధ్య ఒక రైలుకు ప్రారంభ సూచ‌కంగా జెండా ను చూపుతారు. బీజాపుర్ ఆసుప‌త్రిలో ఒక ర‌క్త శుద్ధి కేంద్రాన్ని కూడా ఆయ‌న ప్రారంభిస్తారు. పిఎమ్ జిఎస్ వై లో భాగంగా ఎల్‌డ‌బ్ల్యుఇ ప్రాంతాల‌లో 1988 కి.మీ. ర‌హ‌దారుల నిర్మాణ పనులకు ప్ర‌ధాన మంత్రి పునాది రాయి ని వేస్తారు; ఎల్‌డ‌బ్ల్యుఇ ప్రాంతాల‌లో మ‌రికొన్ని ర‌హ‌దారి అనుసంధాన ప‌థ‌కాలకు, బీజాపుర్ లో నీటి స‌ర‌ఫ‌రా ప‌థ‌కానికి మ‌రియు రెండు వంతెన‌ల‌ పనులకు శంకు స్థాప‌న చేస్తారు. ఒక జ‌న స‌భ‌ను ఉద్దేశించి ఆయన ప్ర‌సంగిస్తారు.
మైక్రో, చిన్న‌, మ‌ధ్య‌త‌ర‌హా ప‌రిశ్ర‌మ‌ల విభాగంలో స‌హ‌కారానికి ఇండియా -తైపీ అసోసియేష‌న్‌, తైపీ ఆర్థిక‌, సాంస్కృతిక మండ‌లి  ప‌ర‌స్ప‌ర అవ‌గాహ‌న ఒప్పందం(ఎంఓయు)

ప్ర‌ధాన‌మంత్రి శ్రీ న‌రేంద్ర‌ మోదీ సార‌థ్యంలో స‌మావేశ‌మైన కేంద్ర‌ కేబినెట్ భార‌త్‌లో తైపీ ఆర్థిక‌, స‌హ‌కార మండ‌లి (టిఇసిసి), ఇండియా తైపీ అసోసియేష‌న్ (ఐటిఏ) మ‌ధ్య అవ‌గాహ‌నా ఒప్పందానికి ఆమోద‌ ముద్ర వేసింది. మైక్రో, చిన్న‌, మ‌ధ్య‌త‌ర‌హా ప‌రిశ్ర‌మ‌ల(ఎంఎస్ఎంఇ) విభాగంలో స‌హ‌కారానికి ఈ ఒప్పందం దోహ‌ద‌ప‌డుతుంది. ఉభ‌య వ‌ర్గాల బ‌లాబ‌లాలు, మార్కెట్లు, సాంకేతిక ప‌రిజ్ఞానం, విధానాలు అర్ధం చేసుకుని స‌హ‌క‌రించుకునేందుకు అవ‌స‌ర‌మైన ఒక వ్య‌వ‌స్థ‌ను ఈ ఒప్పందం ఏర్పాటు చేస్తుంది. ఉభ‌య సంస్థ‌లు ప‌ర‌స్ప‌రం వాణిజ్య ప్ర‌ద‌ర్శ‌న‌లు/ ఎగ్జిబిష‌న్లు ఏర్పాటు చేసుకునేందుకు, వ్యాపార ప్ర‌తినిధి వ‌ర్గాల‌ను ప‌ర‌స్ప‌రం పంపించుకునేందుకు అవ‌స‌ర‌మైన వాతావ‌ర‌ణం ఈ ఒప్పందం ద్వారా ఏర్ప‌డుతుంది. విధానాల‌ను అవ‌గాహ‌న చేసుకుని జాయింట్ వెంచ‌ర్లు, భాగ‌స్వామ్యాలు ఏర్పాటు చేసుకునేందుకు, సాంకేతిక ప‌రిజ్ఞానం బ‌దిలీ చేసుకునేందుకు అవ‌స‌ర‌మైన పునాది కూడా ఏర్పాటు చేస్తుంది. ఇలాంటి ఒప్పందాల వ‌ల్ల భార‌త ఎంఎస్ఎంఇల‌కు కొత్త మార్కెట్లు, జాయింట్ వెంచ‌ర్లు, అత్యుత్త‌మ ప్ర‌మాణాలు, టెక్నాల‌జీ స‌హ‌కారాల‌కు ద్వారాలు తెరుస్తుంది. కాని ఉభ‌య పార్టీల్లో దేనికీ ఆర్థిక‌, న్యాయ‌, రాజ‌కీయ‌ప‌ర‌మైన క‌ట్టుబాటేదీ ఉండ‌దు. నేప‌థ్యం మొత్తం పారిశ్రామిక రంగం అభివృద్ధితో పోల్చితే ఎంఎస్ఎంఇ రంగం నిల‌క‌డ గా వృద్ధి సాధిస్తూ వ‌స్తోంది. చ‌క్క‌ని చ‌ల‌న‌శీల‌త, చురుకుద‌నం ఉన్న ఈ విభాగం న‌వ్య ఆవిష్క‌ర‌ణ‌లు, సమ‌యానుకూల వైఖ‌రితో ఇటీవ‌ల ఏర్ప‌డిన తిరోగ‌మ‌నాన్ని కూడా స‌మ‌ర్థ‌వంతంగా అధిగ‌మించ‌గ‌లిగింది. అయిన‌ప్ప‌టికీ ప్ర‌స్తుత స‌ర‌ళీక‌ర‌ణ‌, ప్ర‌పంచీక‌ర‌ణ యుగంలో మొత్తం ఎగుమ‌తుల్లో వాటాను నిల‌బెట్టుకోవ‌డంలోను, స్థూల వ‌స్తూత్ప‌త్తిలో న్యాయ‌బ‌ద్ధ‌మైన వాటా సాధించ‌డంలోను పెను స‌వాలు ఎదుర్కొంటోంది.
మధ్యప్రదేశ్ లో జరిగిన బస్సు దుర్ఘటన లో ప్రాణ నష్టం వాటిల్లినందుకుసంతాపాన్ని వ్యక్తం చేసిన ప్రధాన మంత్రి

మధ్య ప్రదేశ్ లోని ధార్ లో జరిగిన బస్సు దుర్ఘటన లో ప్రాణ నష్టం వాటిల్లినందుకు ప్రధాన మంత్రి శ్రీ నరేంద్ర మోదీ తీవ్ర దుఃఖాన్ని వ్యక్తం చేశారు. ప్రధాన మంత్రి కార్యాలయం (పిఎమ్ఒ)ఒక ట్వీట్ లో – ‘‘మధ్య ప్రదేశ్ లోని ధార్ లో జరిగిన బస్సు ప్రమాదం దుఃఖదాయకం గా ఉంది. ప్రియతముల ను కోల్పోయిన వ్యక్తుల కు కలిగిన శోకం లో నేను సైతం పాలుపంచుకొంటున్నాను. రక్షణ కార్యకలాపాలు కొనసాగుతున్నాయి; బాధితుల కు స్థానిక అధికారులు సాధ్యమైన అన్ని విధాలుగాను సహాయాన్ని అందజేస్తున్నారు: ప్రధాన మంత్రి’’ అని పేర్కొంది.
భారతదేశం యొక్క సమృద్ధియుక్తసంగీత పరంపర ను పరిరక్షిస్తున్నటువంటి మరియు ఆ సంప్రదాయం తాలూకు ఉత్సవాన్నిజరుపుకొనేటటువంటి ప్రయాసల ను ప్రశంసించిన ప్రధాన మంత్రి

భారతదేశానికి చెందిన సమృద్ధియుక్త సంగీత పరంపర ను పరిరక్షిస్తున్నటువంటి మరియు ఆ సంప్రదాయం తాలూకు ఉత్సవాన్ని జరుపుకొనేటటువంటి ప్రయాసల ను ప్రధాన మంత్రి శ్రీ నరేంద్ర మోదీ ప్రశంసించారు. ఇది మన యువతీయువకుల కు మరియు మన సంస్కృతి కి మధ్య గల బంధాన్ని మరింత గాఢం గా చేస్తుంది అని శ్రీ నరేంద్ర మోదీ అన్నారు. కళా రాంనాథ్ గారి ట్వీట్ కు ప్రధాన మంత్రి తాను మరొక ట్వీట్ లో సమాధానాన్ని ఇస్తూ, ఆ ట్వీట్ లో – ‘‘అసాధారణమైన ప్రయాస.. ఇది భారతదేశానికి చెందిన సమృద్ధియుక్త సంగీత పరంపర ను పరిరక్షించాలి అనే భావన యే కాకుండా సమర్పణ భావం కూడాను; అదీ కాక, ఆ సంప్రదాయాన్ని ఒక ఉత్సవం గా జరుపుకోవాలని సైతం ఈ ప్రయాస సూచిస్తున్నది. ఇది మన యువతీయువకుల కు మరియు మన సంస్కృతి కి మధ్య గల బంధాన్ని గాఢతరం గా చేస్తుందన్న విశ్వాసం నాలో ఉంది.’’ అని పేర్కొన్నారు.
పోలీస్ డైరెక్ట‌ర్స్ జ‌న‌ర‌ల్ స‌మావేశానికి హాజ‌ర‌య్యేందుకు క‌చ్ కు వెళ్ల‌నున్న ప్ర‌ధాన మంత్రి

ప్ర‌ధాన మంత్రి శ్రీ న‌రేంద్ర మోదీ 2015 డిసెంబ‌రు 18 నుంచి 20 వ తేదీ వ‌ర‌కు గుజ‌రాత్ లోని క‌చ్ జిల్లాలో అధికారిక ప‌ర్య‌ట‌న జ‌ర‌ప‌నున్నారు. ప్ర‌ధాని మొద‌ట భుజ్ కు చేరుకొంటారు. శ్యాంజీ కృష్ణ వ‌ర్మ ను ఆయ‌న మ‌ర‌ణానంత‌రం లండ‌న్ లోని ఇన్న‌ర్ టెంపుల్ కు చెందిన ఆనరబుల్ సొసైటీ ‘ బార్‌ ‘ కు పున‌ర్ నియామ‌కం జ‌రిపిన‌ట్లు తెలుపుతూ జారీ చేసిన ధ్రువ‌ప‌త్రాన్ని ప్ర‌ధాని గుజ‌రాత్ ముఖ్య‌మంత్రి శ్రీమ‌తి ఆనందిబెన్ ప‌టేల్‌కు అందిస్తారు. ఈ ధ్రువ‌ప‌త్రాన్ని ప్ర‌ధాన మంత్రి 2015 న‌వంబ‌రులో యునైటెడ్ కింగ్‌డ‌మ్ ను సంద‌ర్శించిన‌ప్పుడు, లండ‌న్‌లో అందుకున్నారు. త‌రువాత ప్ర‌ధాని ఢోర్‌దోకు బ‌య‌లుదేరి వెళ‌తారు. 18 డిసెంబ‌రు మొద‌లుకొని 20 డిసెంబ‌రు వ‌ర‌కు ఢోర్‌దో లో జ‌రిగే పోలీస్ డైరెక్ట‌ర్స్ జ‌న‌ర‌ల్ స‌మావేశానికి ప్ర‌ధాని హాజ‌రు అవుతారు.
అంతరిక్ష శాంతియుత ప్రయోజనాల్లో  సహకారం కోసం భారత, మొరాకో దేశాల మధ్య ఒప్పందానికి మంత్రి మండలి ఆమోదం తెలిపింది.

అంతరిక్ష శాంతియుత ప్రయోజనాల్లో సహకారం కోసం భారత, మొరాకో దేశాల మధ్య ఒప్పందానికి ప్రధానమంత్రి శ్రీ నరేంద్రమోదీ అధ్యక్షతన సమావేశమైన కేంద్ర మంత్రి మండలి ఆమోదం తెలిపింది. ఈ ఒప్పందంపై 2018 సెప్టెంబర్ 25వ తేదీన న్యూఢిల్లీ లో సంతకం చేయడం జరిగింది. ప్రధాన అంశాలు : అంతరిక్షం నుండి భూమి గురించి తెలుసుకోవడం, ఉపగ్రహం ద్వారా సమాచారం అందుకోవడం, ఉపగ్రహం కేంద్రంగా పరిసరాలను గుర్తించడం, అంతరిక్ష శాస్త్రం, ఉప గ్రహాల అన్వేషణ, అంతరిక్ష వాహనం, అంతరిక్ష విధానం, అంతరిక్ష సాంకేతికత వినియోగం తో సహా అంతరిక్ష శాస్త్రం, సాంకేతికత, వినియోగం వంటి అంశాలలో సహకరించుకోగల సామర్ధ్యాలను గుర్తించడానికి ఈ ఒప్పందం అవకాశం కల్పిస్తుంది. మరియు – ఈ ఒప్పందాన్ని అమలుచేయడానికి అవసరమైన అంశాలు, నిర్ణీత కాల పరిమితి తో సహా ఒక కార్యాచరణ ప్రణాళిక ను రూపొందించడానికి గాను, డిఓఎస్ / ఇస్రో, రాయల్ సెంటర్ ఫర్ రిమోట్ సెన్సింగ్ (సి ఆర్ టి ఎస్), రాయల్ సెంటర్ ఫర్ స్పేస్ రీసెర్చ్ అండ్ స్టడీస్ (సి ఆర్ ఈ ఆర్ ఎస్) సభ్యులతో ఒక సంయుక్త బృందాన్ని ఏర్పాటు చేయడానికి ఈ ఒప్పందం వీలు కల్పిస్తుంది. నేపధ్యం : 1990 దశకం ప్రారంభంలోనే భారతదేశం సహకారంతో మొరాకో అంతరిక్ష రంగంలో తన ఆశక్తిని వ్యక్తం చేసింది, ఇస్రో మరియు సెంటర్ రాయల్ డే టెలి డిటెక్షన్ స్పటియల్ (సిఆర్ టిఎస్ – రాయల్ సెంటర్ ఫర్ రిమోట్ సెన్సింగ్) ; సంస్థలు రెండూ 1998 లో అంతరిక్ష సహకారం పై పరస్పరం ఆమోదించిన అవగాహనా ఒప్పందం నమూనాను ఇచ్చి పుచ్చుకున్నాయి. అయితే, మొరాకో వైపు నుంచి అతి ముఖ్యమైన వ్యక్తి పర్యటన రద్దు కావడంతో ఇది ఫలవంతం కాలేదు. ఆతర్వాత ఈ అవగాహనా ఒప్పందం పై సంతకాల కోసం ఎం ఈ ఏ చేసిన వరుస ప్రయత్నాలు కూడా ఫలవంతం కాలేదు. మొరాకో లో భారత రాయబారి ప్రభుత్వ స్థాయి లో ఈ సవరించిన అవగాహనా ఒప్పందం పై సంప్రదింపులు జరిపి ఇస్రో కు సమర్పించారు. ఇస్రో రూపొందించిన అంతర్ ప్రభుత్వ అవగాహనా ఒప్పందం ముసాయిదాపై సంతకం చేయడానికి మొరాకో రక్షణ పరిపాలనా శాఖ ఇంచార్జ్ మంత్రి తన పర్యటన సమయంలో 2018 సెప్టెంబర్ 25 తేదీన తన సంసిద్ధతను వ్యక్తం చేశారు.
జల సంరక్షణ కోసం చేతులు కలపవలసిందిగా అధికారిక యువజన సంఘాలకు ప్రధాన మంత్రి ఉద్బోధ

ప్రధాన మంత్రి శ్రీ నరేంద్ర మోదీ సోమవారం ఎన్ సి సి, ఎన్ ఎస్ ఎస్, భారత్ స్కౌట్ స్ అండ్ గైడ్ స్, ఇండియన్ రెడ్ క్రాస్ సొసైటీ, ఇంకా ఎన్ వై కె ఎస్ సహా అధికారిక యువజన సంఘాల పనితీరును సమీక్షించారు. రెండు గంటల పాటు జరిగిన ఈ సమావేశంలో ఈ సంస్థల మధ్య మెరుగైన సమన్వయం నెలకొనవలసిన అవసరం ఉందని ప్రధాన మంత్రి పదే పదే స్పష్టం చేశారు. ఈ సంస్థలు ముఖ్య పాత్రను పోషించదగిన, తక్షణమే చేపట్టవలసిన పనులను గురించి చర్చిస్తూ, రానున్న రెండు నెలల లోను నీటిని నిల్వ చేయడం కోసం ఎమ్ జి ఎన్ ఆర్ ఇ జి ఎ లో భాగంగా పెద్ద ఎత్తున ప్రయత్నం జరుగనుందని ప్రధాన మంత్రి వెల్లడించారు. ఈ ప్రయాసలకు వీలున్నంత వరకు గరిష్ఠ స్థాయిలో యువజన సంఘాలు తమ వంతు భూమికను నిర్వహించాలని ఆయన విజ్ఞ‌ప్తి చేశారు. సమాజంలో వారి కర్తవ్యాలను గురించి యువజన సంఘాల ప్రతినిధులు ఈ సందర్భంగా చెప్పుకొచ్చారు. కాగా ప్రధాన మంత్రి వారికి అనేక సూచనలు, సలహాలు అందించారు. స్వచ్ఛత, ఆరుబయలు ప్రదేశాలలో మల మూత్ర విసర్జన నివారణ, యువతీయువకులలో సరికొత్త జాతీయతా స్ఫూర్తిని అలవరచడం వంటి లక్ష్యాల సాధనకు యువజన సంఘాలు పాటు పడాలని ఆయన ప్రస్తావించారు. టీకాలకు నోచుకోని చిన్న పిల్లలకు ఆ లోటును భర్తీ చేయడానికి ప్రభుత్వం తలపెట్టిన మిషన్ ఇంద్రధనుష్ గురించి చెప్తూ, ఈ కార్యక్రమానికి యువజన సంఘాలు అండగా నిలవాలన్నారు. జాతీయ యువజన దినమైన జనవరి 12న నిర్వహించే వివిధ కార్యక్రమాలలో సమన్వయంతో కదలాలని, అలా జరిగితే ఆయా కార్యక్రమాల నుంచి ఆశించిన ఫలితాలను పొందడం సాధ్యపడగలదని ప్రధాన మంత్రి అభిప్రాయం వ్యక్తం చేశారు. సోషల్ మీడియాలో మరింత చురుకైన ప్రాతినిధ్యాన్ని కలిగి ఉండాలని అధికారిక యువజన సంఘాలను ఆయన కోరారు. దీని ద్వారా విస్తృత‌మైన‌ జన సంబంధాలను నెలకొల్పుకోవచ్చన్నారు.
ఇండో-నేపాల్ స‌రిహ‌ద్దుల‌లో మేచి న‌ది మీద ఒక కొత్త వంతెన నిర్మాణ ప‌నుల‌ అమ‌లుకు రంగం సిద్ధం చేయ‌డానికి భార‌తదేశం మ‌రియు నేపాల్‌ల మ‌ధ్య ఒక ఎమ్ఒయుకు ఆమోదం తెలిపిన మంత్రివ‌ర్గం

ఇండో-నేపాల్ స‌రిహ‌ద్దుల‌లో మేచి న‌ది మీద ఒక కొత్త వంతెన నిర్మాణ ప‌నులు మొద‌లు పెట్ట‌డానికి సంబంధించి వ్య‌యాన్ని పంచుకోవ‌డం, షెడ్యూళ్ళు మ‌రియు త‌గిన జాగ్ర‌త్త చ‌ర్య‌లకు సంబంధించి ఒక ఇంప్లిమెంటేష‌న్ అరేంజ్‌మెంట్‌ను నిర్దేశించ‌డానికి భార‌త‌దేశం మ‌రియు నేపాల్‌ల మ‌ధ్య సంతకాలు జరగవల‌సిన ఒక అవ‌గాహ‌న పూర్వ‌క ఒప్పందానికి (ఎమ్ఒయు కు) ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న ఈ రోజు సమావేశమైన కేంద్ర మంత్రివ‌ర్గం ఆమోదం తెలిపింది. ఈ వంతెన నిర్మాణానికి 158.65 కోట్ల రూపాయ‌ల వ్య‌యం కావ‌చ్చ‌ని అంచ‌నా. ఇందుకోసం భార‌త ప్ర‌భుత్వం ఎడిబి రుణం ద్వారా నిధుల‌ను స‌మ‌కూర్చుతుంది. ఎన్‌హెచ్ 327బిలో భాగంగా నేపాల్ లోని కాక‌ర్‌విత్త నుండి భార‌త‌దేశంలోని పానీటాంకి బైపాస్ వ‌ర‌కు 1500 మీట‌ర్ల మేర సాగే ఒక కొత్త వంతెనను నిర్మించ‌నున్నారు. 825 మీట‌ర్ల‌తో కూడిన 6 దారుల అప్రోచ్ రోడ్డు కూడా ఇందులో క‌లిసి ఉంటుంది. నేపాల్‌కు దారితీసే భార‌త‌దేశంలోని ఏషియ‌న్ హైవే 02 యొక్క చివ‌రి భాగంలో మేచి వంతెన వ‌స్తుంది. ఇది నేపాల్‌కు కీల‌క‌మైన అనుసంధానాన్ని సమకూర్చుతుంది. ఈ వంతెన‌ను నిర్మంచ‌డం వ‌ల్ల ప్రాంతీయ అనుసంధానం మెరుగ‌వుతుంది. అంతేకాకుండా ఉభ‌య దేశాల నడుమ సీమాంత‌ర వ‌ర్త‌కాన్ని ఇది పెంపొందింప‌జేస్తుంది కూడా. దీనితో పాటు ఇరు దేశాల మ‌ధ్య పారిశ్రామిక‌, సాంఘిక మ‌రియు సాంస్కృతిక ఆదాన ప్రదానాల‌ను సైతం బ‌లోపేతం చేస్తుంది. ఈ ప్రాజెక్టును అమ‌లుప‌రచే ఏజెన్సీగా ర‌హ‌దారి ర‌వాణా మ‌రియు హైవేల మంత్రిత్వ శాఖలో భాగంగా ఉన్న నేష‌న‌ల్ హైవే అండ్ ఇన్‌ఫ్రాస్ట్ర‌క్చ‌ర్ డెవ‌ల‌ప్‌మెంట్ కార్పొరేష‌న్ (ఎన్‌హెచ్ఐడిసిఎల్‌) ను నియ‌మించారు. ఈ ప్రాజెక్టు కోసం డిపిఆర్ ను మ‌రియు అలైన్‌మెంట్ ను నేపాల్ ప్ర‌భుత్వంతో సంప్ర‌దించి ఖ‌రారు చేశారు.
ఈద్-ఉల్-అజ్ హా సందర్భం లో దేశ ప్రజల కు శుభాకాంక్షలు  తెలిపిన ప్రధాన మంత్రి

ఈద్-ఉల్-అజ్ హా సందర్భం లో దేశ ప్రజల కు ప్రధాన మంత్రి శ్రీ నరేంద్ర మోదీ శుభాకాంక్షలు తెలిపారు. ‘‘ఈద్ ముబారక్. ఈద్-ఉల్-అజ్ హా ను పురస్కరించుకొని ఇవే శుభాకాంక్షలు. ఒక న్యాయ యుక్తమైనటువంటి, మైత్రీపూర్ణమైనటువంటి మరియు అందరినీ కలుపుకొనిపోయేటటువంటి సమాజాన్ని ఆవిష్కరించడం కోసం మనకు ఈ దినం ప్రేరణనిచ్చుగాక. సమాజం లో కరుణ మరియు సౌభ్రాతృత్వ భావనలు పెంపొందుగాక’’ అని ఒక ట్వీట్ లో ప్రధాన మంత్రి పేర్కొన్నారు.
ఇండియా , ఆస్ట్రేలియా రెండ‌వ శిఖ‌రాగ్ర స‌మ్మేళ‌నాన్ని నిర్వ‌హించిన ప్ర‌ధాన‌మంత్రి శ్రీ న‌రేంద్ర మోదీ, ఆస్ట్రేలియా ప్ర‌ధాన‌మంత్రి  శ్రీ   స్కాట్ మారిస‌న్‌.

ప్ర‌ధాన‌మంత్రి న‌రేంద్ర మోదీ, ఆస్ట్రేలియా ప్ర‌ధాన‌మంత్రి స్కాట్ మారిస‌న్ ఇండియా – ఆస్ట్రేలియా వ‌ర్చువ‌ల్ శిఖ‌రాగ్ర స‌మ్మేళ‌నాన్ని నిర్వ‌హించారు. ఈ సంద‌ర్భంగా వారు ఇరుదేశాల మ‌ధ్య బ‌హుముఖ సంబంధాలను స‌మీక్షించ‌డంతో పాటు ప్రాంతీయ , అంత‌ర్జాతీయ ప‌రిణామాల‌పై వారు త‌మ అభిప్రాయాల‌ను పంచుకున్నారు. ఇటీవ‌ల న్యూ సౌత్ వేల్స్‌, క్వీన్ లాండ్‌లో తీవ్ర వ‌ర‌ద‌లు వాటి కార‌ణంగా జ‌రిగిన విధ్వంసం , ఫ‌లితంగా కొంద‌రు ప్ర‌జ‌లు ప్రాణాలు కోల్పోవ‌డానికి సంబంధించి ప్ర‌ధాన‌మంత్రి న‌రేంద్ర మోదీ త‌మ సంతాపం వ్య‌క్తం చేశారు. 2020 జూన్ లో జ‌రిగిన తొలి శిఖ‌రాగ్ర స‌మ్మేళ‌నంలో ఏర్ప‌డిన స‌మ‌గ్ర వ్యూహాత్మ‌క భాగ‌స్వామ్యం పురోగ‌తిపై ఇరువురు నాయ‌కులు సంతృప్తి వ్య‌క్తం చేశౄరు. ఉభ‌య దేశాల మ‌ధ్య సంబంధాల ప‌రిధిని విస్తృత ప‌ర‌చ‌డంపై ప్ర‌ధాన‌మంత్రి న‌రేంద్ర మోదీ సంతృప్తి వ్య‌క్తం చేశారు. ప్ర‌స్తుతం ఇరుదేశాల‌మధ్య సంబంధాల‌లో వాణిజ్యం, పెట్టుబ‌డులు, ర‌క్ష‌ణ‌, సెక్యూరిటీ, విద్య ఆవిష్క‌రణ‌లు, సైన్స్ టెక్నాల‌జీ, కీల‌క ఖ‌నిజాలు, నీటి నిర్వ‌హ‌ణ‌, నూత‌న పున‌రుత్పాద‌క ఇంధ‌న సాంకేతిక ప‌రిజ్ఞానం, కోవిడ్ -19 సంబంధిత ప‌రిశోధ‌న‌లు వంటి వి ఉన్నాయి. ఇండియాకు 29 పురాత‌న క‌ళాఖండాల‌ను తిరిగి అప్ప‌గించినందుకు ఆస్ట్రేలియా ప్ర‌ధామంత్రి శ్రీ‌ స్కాట్ మారిస‌న్ కు ప్ర‌ధాన‌మంత్రి శ్రీ న‌రేంద్ర మోదీ కృత‌జ్ఞ‌త‌లు తెలిపారు. ఈ పురాత‌న క‌ళా ఖండాల‌లో శిల్పాలు, పెయింటింగ్‌లు, ఫొటోగ్రాఫ్‌లు, శ‌తాబ్దాల నాటివి ఉన్నాయి . ఇందులో కొన్ని 9వ , 10 వ శ‌తాబ్దాల నాటివి దేశంలోని వివిధ ప్రాంతాల‌కు చెందిన వి ఉన్నాయి. వీటిలో 12 వ శ‌తాబ్దానికి చెందిన చోళ ఇత్త‌డి క‌ళాఖండం, 11-12 శ‌తాబ్దాల నాటి రాజ‌స్థాన్ కు చెందిన జైన్ క‌ళాఖండం, గుజ‌రాత్ కు చెందిన 12-13 శ‌తాబ్దాల నాటి శాండ్ స్టోన్ మ‌హిషాసుర మ‌ర్ధిని విగ్ర‌హం, 18-19 శ‌తాబ్దాల‌కు చెందిన పెయింటింగ్ లు, గెలాటిన్ సిల్వ‌ర్ ఫొటోగ్రాఫ్‌లు ఉన్నాయి. కొవిడ్ 19 మ‌హ‌మ్మారి స‌మ‌యంలో ఆస్ట్రేలియాలోని భార‌తీయ విద్యార్థులు, భార‌తీయ ప్ర‌జ‌ల ప‌ట్ల శ్ర‌ద్ధ తీసుకున్నందుకు ప్ర‌ధాన‌మంత్రి న‌రేంద్ర మోదీ, ఆస్ట్రేలియా ప్ర‌ధాన‌మంత్రి శ్రీ‌ మారిస‌న్ కు కృత‌జ్ఞ‌త‌లు తెలిపారు. స‌హ ప్రజాస్వామ్య దేశాలుగా , ఉమ్మ‌డి విలువ‌లు, ఉమ్మ‌డి ప్ర‌యోజ‌నాల క‌లిగి ఉండ‌డంతోపాటు, ఇరు దేశాల మ‌ద్య నానాటికి పెరుగుతున్న వ్యూహాత్మ‌క సంబంధాల‌ను వారు ప‌ర‌స్ప‌రం మెచ్చుకున్నారు. ఇందులో స్వేచ్ఛాయుత‌, బ‌హిరంగ‌, స‌మ‌గ్ర , సుసంప‌న్న ఇండొ ప‌సిఫిక్ సంబంధాలు కూడా ఉన్నాయి. ఇరుదేశాల మ‌ధ్య లోతైన స‌మ‌గ్ర వ్యూహాత్మ‌క సంబంధాల‌కు సంబంధించి ఇరు దేశాలు ఒక సంయుక్త ప్ర‌క‌ట‌న విడుద‌ల చేశాయి. దీనికితోడు ఇరుదేశాల మ‌ధ్య స‌మ‌గ్ర వ్యూహాత్మ‌క భాగ‌స్వామ్యంలో భాగంగా ఇరు ప్ర‌ధాన‌మంత్రులు వార్షిక శిఖ‌రాగ్ర స‌మ్మేళ‌నాలు నిర్వ‌హించాల‌ని ఉభ‌యులూ నిర్ణ‌యించారు. ఇది ఇరుదేశాల‌మ‌ధ్య ద్వైపాక్షిక సంబంధాల‌కు సంబంధించిన కొత్త కోణంగా చెప్పుకోవ‌చ్చు.
రాష్ట్రంలోని పలు ప్రాంతాల్లో కురుస్తున్న భారీ వర్షాల గురించి ఆంధ్రప్రదేశ్ ముఖ్యమంత్రితో మాట్లాడిన ప్రధాన మంత్రి

రాష్ట్రంలోని పలు ప్రాంతాల్లో భారీ వర్షాలు కురుస్తున్న నేపథ్యంలో పరిస్థితిపై ప్రధాన మంత్రి శ్రీ నరేంద్ర మోదీ ఆంధ్రప్రదేశ్ ముఖ్యమంత్రి శ్రీ వై ఎస్ జగన్ మోహన్ రెడ్డితో మాట్లాడారు. కేంద్రం నుంచి అన్ని విధాలా సహాయ సహకారాలు అందిస్తామని శ్రీ మోదీ హామీ ఇచ్చారు. ప్రధాన మంత్రి ఒక ట్వీట్ లో – రాష్ట్రంలోని పలు ప్రాంతాల్లో భారీ వర్షాలు కురుస్తున్న నేపథ్యంలో పరిస్థితిపై ఆంధ్రప్రదేశ్ ముఖ్యమంత్రి @ysjagan గారి తో మాట్లాడడం జరిగింది. కేంద్రం నుంచి అన్ని విధాలా సహకరిస్తామని హామీ ఇచ్చాను. ఈ సమయంలో అందరూ సురక్షితంగా, భద్రంగా ఉండాలని నేను ప్రార్థిస్తున్నాను.
స్వచ్ఛ భూ గ్రహం పట్ల తన వచనబద్ధత ను పునరుద్ఘాటించిన ప్రధాన మంత్రి

ప్ర‌ధాన మంత్రి శ్రీ న‌రేంద్ర మోదీ ప్రపంచ పర్యావరణ దినం నాడు స్వచ్ఛ భూ గ్రహం పట్ల తన వచనబద్ధత ను పునరుద్ఘాటించారు. ‘‘మన భూగ్రహాన్ని మరియు పర్యావరణాన్ని మనం ఎంతో శ్రద్ధ తో పరిరక్షించుకోవలసివుంది. నేటి ప్రపంచ పర్యావరణ దినం సందర్భం లో, ఒక స్వచ్ఛతరమైనటువంటి భూ గ్రహం కోసం పాటుపడదాం అంటూ మనం మన యొక్క వచనబద్ధత ను పునరుద్ఘాటించవలసి ఉంది. ప్రకృతి తో సామరస్యాన్ని కలిగివుంటూ జీవిస్తే అది ఒక ఉత్తమమైన భవిష్యత్తు కు దారితీస్తుంది’’ అని ఒక సందేశం లో ప్రధాన మంత్రి పేర్కొన్నారు.
యుపిఐ మరియు డిజిటల్ చెల్లింపుల నుగురించి డేటా సోనిఫికేశన్ ద్వారా తెలియజేస్తున్న ఐఐపి ని ప్రశంసించిన ప్రధానమంత్రి

సమాచార సూచక శబ్ద తరంగాల ను ఉత్పత్తి చేసే ప్రక్రియ (డేటా సోనిఫికేశన్) ద్వారా యుపిఐ మరియు డిజిటల్ చెల్లింపుల ను గురించి తెలియజేస్తున్నందుకు ఇండియా ఇన్ పిక్సెల్స్ (ఐఐపి) ని ప్రధాన మంత్రి శ్రీ నరేంద్ర మోదీ ప్రశంసించారు. ట్విటర్ మాధ్యమం లో ఇండియా ఇన్ పిక్సెల్స్ పొందుపరచిన ఒక సందేశాని కి ప్రధాన మంత్రి ప్రతిస్పందించారు. ‘‘యుపిఐ ఇంకా డిజిటల్ మాద్యమాల ద్వారా చెల్లింపు లు జరపడాన్ని గురించి చాలా తరచు గా నేను మాట్లాడుతున్నాను. అయితే ఈ విధమైనటువంటి చెల్లింపు లను గురించి ప్రభావవంతమైన రీతి లో తెలియజేయడం కోసం- జరిగిన లావాదేవీ తాలూకు సమాచారాన్ని వినియోగించుకొంటూ మీరు ఎలాగ శబ్ద తరంగాల ను ఉత్పత్తి చేస్తున్నదీ (డేటా సోనిఫికేశన్) ఆ వైనాన్ని గురించి విని నేను నిజం గానే సంతోషించాను. ఇది చాలా ఆసక్తిదాయకం గాను, ప్రభావితం చేసేది గాను మరియు స్పష్టమైనటువంటి సమాచారాన్ని ఇచ్చేది గాను ఉంది.’’ అని ప్రధాన మంత్రి అన్నారు.
ప్ర‌ధాన మంత్రి తో స‌మావేశ‌మైన యుఎస్-ఇండియా స్ట్రటీజిక్ పార్ట్ నర్ శిప్ ఫోరమ్ చైర్మ‌న్‌  శ్రీ జాన్ చాంబర్స్

ప్ర‌ధాన మంత్రి శ్రీ న‌రేంద్ర మోదీ తో యుఎస్-ఇండియా స్ట్రటీజిక్ పార్ట్ నర్ శిప్ ఫోరమ్ చైర్మ‌న్‌ శ్రీ జాన్ చాంబర్స్ గాంధీన‌గ‌ర్ లో ఈ రోజు స‌మావేశ‌మ‌య్యారు. వారు ఉభ‌యులు ఇదివ‌ర‌కు పాల్గొన్న స‌మావేశాల‌ ను ప్ర‌ధాన మంత్రి ఈ సంద‌ర్భం గా గుర్తుకు తెచ్చుకొన్నారు. భార‌త‌దేశాని కి, అమెరికా కు మ‌ధ్య ద్వైపాక్షిక వాణిజ్యం మ‌రియు ఆర్థిక సంబంధాలు పెరుగుతూ ఉండ‌టాన్ని ప్ర‌ధాన మంత్రి స్వాగ‌తించారు. భార‌త‌దేశాని కి, అమెరికా కు మ‌ధ్య స‌మ‌న్వ‌యం విస్త‌రిస్తోంద‌ని, అలాగే, రెండు ప‌క్షాల వ్యూహాత్మ‌క భాగ‌స్వామ్యం బ‌లోపేతం అవుతోంద‌ని ఆయ‌న పేర్కొన్నారు. భార‌త‌దేశం లో త‌యారీ రంగం లో యుఎస్ పెట్టుబ‌డి మ‌రింత‌ గా అధికం కావ‌డాన్ని సైతం ఆయ‌న స్వాగ‌తించారు. ‘మేక్ ఇన్ ఇండియా’ లో అవ‌కాశాల‌ ను అన్వేషించవలసిందిగా యుఎస్ కంపెనీ ల‌ను ఆయ‌న ఆహ్వానించారు.
అరుణాచల్ ప్రదేశ్ కు చెందిన సోదరీమణులు తమిళంలో దేశభక్తి గీతాన్నిఆలాపించడం చూసి హర్షాన్ని వ్యక్తం చేసిన ప్రధాన మంత్రి

శ్రీ సుబ్రహ్మణ్య భారతి తమిళ భాష లో రాసినటువంటి ఓ దేశభక్తి గీతాన్ని అరుణాచల్ ప్రదేశ్ కు చెందిన సోదరీమణులు పాడడాన్ని చూసిన ప్రధాన మంత్రి శ్రీ నరేంద్ర మోదీ అందుకు గాను తన హర్షాన్ని వ్యక్తం చేశారు. ప్రధాన మంత్రి ఒక ట్వీట్ లో – ‘‘నేను దీనిని చూసినందుకు గాను సంతోషిస్తున్నాను; మరి ఇది నాకు గర్వకారణం గా అనిపిస్తున్నది. తమిళం లో పాడడం ద్వారా ‘ఏక్ భారత్, శ్రేష్ఠ భారత్’ భావన ను పెంపొందింప చేసినందుకు గాను అరుణాచల్ ప్రదేశ్ కు చెందిన మన యువ శక్తి తాలూకు ఈ ప్రకాశవంతమైన తారల కు ఇవే అభినందన లు.’’ అని పేర్కొన్నారు.
మాద‌క ద్ర‌వ్యాల ర‌హిత భార‌త‌దేశ ప్ర‌చారం కోసం ప్ర‌ధాన‌మంత్రి చేసిన వీడియో ప్ర‌సంగ సందేశం

ప్ర‌ధాన‌మంత్రి శ్రీ న‌రేంద్ర మోదీ మాద‌క ద్ర‌వ్య‌ర‌హిత భార‌త దేశ ప్ర‌చారాన్ని ఉద్దేశించి ప్ర‌సంగించారు. ఆర్ట్ ఆఫ్ లివింగ్ ఫౌండేష‌న్ నిర్వ‌హించిన ఈ కార్య‌క్ర‌మానికి ప్ర‌ధాన‌మంత్రి వీడియో సందేశ‌మిచ్చారు. హిస్సార్‌లోని గురు జంభేశ్వ‌ర విశ్వ‌విద్యాల‌యంలో ఈరోజు జ‌రిగిన ఒక కార్య‌క్ర‌మంలో ప్ర‌ధాన‌మంత్రి సందేశాన్ని ప్ర‌ద‌ర్శించారు. ఈ సంద‌ర్భంగా సందేశ‌మిస్తూ ప్ర‌ధాన‌మంత్రి, ఆర్ట్ ఆఫ్ లివింగ్ ఫౌండేష‌న్‌, శ్రీ‌శ్రీ ర‌విశంక‌ర్‌లు దేశంలో మాద‌క ద్ర‌వ్యాల బెడ‌ద‌ను ఎదుర్కొనేందుకు చేస్తున్న కృషిని అభినందించారు. మాద‌క‌ద్ర‌వ్యాలు స‌మాజానికి తీవ్ర బెడ‌ద అని అంటూ ప్ర‌ధాన‌మంత్రి, ప్ర‌పంచ ఆరోగ్య సంస్థ (డ‌బ్ల్యు.హెచ్‌.ఒ) అంచ‌నాల ప్ర‌కారం ప్రపంచ‌వ్యాప్తంగా మూడు కోట్ల మందికి పైగా ప్ర‌జ‌లు మాద‌క‌ద్ర‌వ్యాల‌కు బానిసలుగా ఉన్నార‌ని అన్నారు. ఎంతోమంది యువ‌త మాద‌క ద్ర‌వ్యాల‌కు బానిస‌ల‌వుతుండ‌డం చూసి ఆందోళ‌న క‌లుగుతున్న‌ద‌ని అన్నారు. డ్ర‌గ్స్ మామూలు విష‌యం కాదు. డ్ర‌గ్స్ అనేది స్టైల్ స్టేట్‌మెంట్ అనుకోవ‌డం అపోహ అని ప్ర‌ధాన‌మంత్రి అన్నారు. మాద‌క‌ద్ర‌వ్యాలకు బానిస‌లు కావ‌డం వ‌ల్ల ఆరోగ్య స‌మ‌స్య‌లు త‌లెత్త‌డ‌మే కాక‌, కుటుంబాలు ద్వంస‌మౌతాయ‌ని, మాద‌క‌ద్ర‌వ్యాలు వ్యాపారం మాత్ర‌మే కాద‌ని దాని వ‌ల్ల దేశ ర‌క్ష‌ణ‌, భ‌ద్ర‌త‌కు కూడా ముప్పు ఏర్ప‌డుతుంద‌ని ప్ర‌ధాని అన్నారు. ఉగ్రవాదుల రాబ‌డికి ప్ర‌ధాన‌వ‌న‌రు మాద‌క‌ద్ర‌వ్యాల వ్యాపార‌మేన‌ని ప్ర‌ధాన‌మంత్రి తెలిపారు.జాతి వ్య‌తిరేక శ‌క్తులు, వీరు మాద‌క ద్ర‌వ్యాల వ్యాపారం ద్వారా సంపాదించిన డ‌బ్బును దేశాన్ని అస్థిర‌ప‌రిచేందుకు వాడుతాయ‌ని అన్నారు. ఆరోగ్య‌క‌ర‌మైన జీవ‌నం, సంతోష‌క‌ర‌మైన కుటుంబ జీవ‌నం , ఉజ్వ‌ల భ‌విష్య‌త్తు కోసం , దేశ భ‌ద్ర‌త ర‌క్ష‌ణ కోసం యువ‌త‌రం మాద‌క ద్ర‌వ్యాల‌కు నో చెప్పాల‌ని ప్ర‌ధాని పిలుపునిచ్చారు. ఆత్మ‌విశ్వాసం, త‌మ‌పై త‌మ‌కు విశ్వాసం ఉన్న‌వారు మాద‌క ద్ర‌వ్యాల వినియోగ‌పు ఉచ్చులో ప‌డ‌ర‌ని ప్ర‌ధాని చెప్పారు.మాద‌క ద్ర‌వ్యాల బానిస‌త్వం నుంచి బారినుంచి బ‌య‌ట‌ప‌డే వారికి యువ‌తరం అండ‌గా ఉండాల‌ని కూడా ప్ర‌ధాని చెప్పారు. బాధితుల‌తో మాట్లాడ‌డం, వారికి కౌన్సిలింగ్ ఇవ్వ‌డం, వారిప‌ట్ల ప్రేమ చూప‌డం, వారికి మ‌ద్ద‌తునివ్వ‌డం వంటి వాటి ద్వారా మాద‌క ద్ర‌వ్యాల ప్ర‌భావంలో ఉన్న‌వారిని తిరిగి పున‌రావాస మార్గంలోకి మ‌ళ్లించ‌వ‌చ్చ‌ని ప్ర‌ధాని అన్నారు. మాద‌క ద్ర‌వ్యాల బెడ‌ద‌ను నివారించ‌డానికి కేంద్ర ప్ర‌భుత్వం తీసుకున్న ప‌లు చ‌ర్య‌ల‌ను ప్ర‌ధాన‌మంత్రి ప్ర‌ముఖంగా ప్ర‌స్తావించారు. ఈ నేప‌థ్యంలో, నేష‌న‌ల్ యాక్ష‌న్ ప్లాన్‌ఫ‌ర్ డ్ర‌గ్ డిమాండ్ రిడ‌క్ష‌న్ గురించి ప్ర‌ధాన‌మంత్రి ప్ర‌స్తావించారు. 2018లో దీనిని చేప‌ట్టారు. ఇది మాద‌క‌ద్ర‌వ్యాల‌కు వ్య‌తిరేకంగా ప్ర‌జ‌ల‌లో అవ‌గాహ‌న క‌ల్పించ‌డం, సామ‌ర్ధ్యాల నిర్మాణం, పున‌రావాసం, 2023 నాటికి డ్ర‌గ్ డిమాండ్‌ను త‌గ్గించ‌డానికి వీలుగా తీవ్ర‌మైన అంశాల‌లో త‌గిన జోక్యానికి వీలు క‌ల్పిస్తుంది. ప్ర‌ధాన‌మంత్రి ప్ర‌సంగాన్ని,దేశ‌వ్యాప్తంగా వివిధ క‌ళాశాల‌ల నుంచి విద్యార్దులు వీడియో కాన్ఫ‌రెన్స్ ద్వారా విన్నారు.